പൊലീസ് ചട്ട ഭേദഗതി സഭയെ അറിയിച്ചില്ല, അന്വേഷണത്തിന് സ്പീക്കറുടെ നിര്ദ്ദേശം ചീഫ് സെക്രട്ടറി പരിശോധിക്കണമെന്ന് റൂളിംഗ് തിരുവനന്തപുരം: പൊലീസ് ചട്ടങ്ങളുടെ ഭേദഗതി വിജ്ഞാപനം നിയമസഭയെ അറിയിക്കാത്തതിനെക്കുറിച്ച് വിശദമായ അന്വേഷണം നടത്തി യുക്തമായ നടപടി സ്വീകരിക്കണമെന്ന് സ്പീക്കര് എം.ബി.രാജേഷ് നിര്ദ്ദേശിച്ചു. ഇത്തരം വീഴ്ചകള് ആവര്ത്തിക്കാതിരിക്കാന് കര്ശന മാര്ഗനിര്ദ്ദേശം പുറപ്പെടുവിക്കണം. ഇൗ വര്ഷം ജൂണ് ഒന്നിനും ജൂലായ് 23നും വിഷയം പരിഗണിച്ചെങ്കിലും ഇത് സഭയുടെ മേശപ്പുറത്ത് വച്ചില്ല. ഇക്കാര്യങ്ങളില് വ്യക്തമായ സഭാ നിയമങ്ങളുണ്ട്. അതുകൊണ്ടുതന്നെ ഒരു അവ്യക്തതയും വിഷയത്തില് ഉണ്ടാകേണ്ട കാര്യമില്ല. സഭയുടെ മേശപ്പുറത്ത് വയ്ക്കേണ്ട രേഖകള് യഥാസമയം വയ്ക്കുന്നില്ലെന്ന പരാതികള് ആവര്ത്തിച്ച് ഉയരുന്ന സാഹചര്യത്തില് ചീഫ് സെക്രട്ടറി തലത്തില് ഇക്കാര്യങ്ങള് വിശദമായി പരിശോധിച്ച് പരിഹാര നടപടികള് സ്വീകരിക്കണമെന്നും സ്പീക്കര് റൂളിംഗ് നല്കി. കഴിഞ്ഞവര്ഷം മേയ് 25ന് വിജ്ഞാപനം ചെയ്ത ഭേദഗതി ചട്ടങ്ങള് ഇതുവരെ സഭയുടെ മേശപ്പുറത്തു വച്ചില്ലെന്നും ഇത് അംഗങ്ങളുടെയും സഭയുടെയും അറിയാനുള്ള അവകാശത്തിന്റെ ലംഘനമാണെന്നും ചൂണ്ടിക്കാട്ടി ഡോ. മാത്യു കുഴല്നാടന് ഉന്നയിച്ച ക്രമപ്രശ്നത്തിലാണ് സ്പീക്കറുടെ റൂളിംഗ്. കൊവിഡ് കാരണം സഭാ സമ്മേളനങ്ങള് നടക്കാതിരുന്നതിനാലും സബ്ജക്ട് കമ്മിറ്റിയുടെ സാധൂകരണം ലഭ്യമാവാത്ത സാഹചര്യത്തിലുമാണ് ഇത് സഭയുടെ മേശപ്പുറത്തു വയ്ക്കാതിരുന്നതെന്ന് മുഖ്യമന്ത്രിക്ക് വേണ്ടി മന്ത്രി പി.രാജീവ് അറിയിച്ചു. എന്നാല് ഇൗ വാദം നിലനില്ക്കുന്നതല്ലെന്ന് സ്പീക്കര് വ്യക്തമാക്കി.